בס"ד

**נושא ח' – ארץ ישראל ומצוותיה**

**מבוא**

הקב"ה הבטיח את ארץ ישראל לאבות הקדושים. שאר הארצות חולקו על ידי הקב"ה לשרים שאחראיים עליהם. א"י לעומתם נשארה בהשגחתו של הקב"ה ועם ישראל שהוא נושא שם ה' בעולם מתאים לארץ המיוחדת לקב"ה, א"י. מיוחדות זו של ארץ ישראל באה לידי ביטוי במצוות המגורים בה ובמצוות התלויות בה.

**כלים, פרק א', משנה ו':**

**עשר** (סוגים של) **קדושות הן** (בתחומי הארץ השונים שמשפיעים גם על הבדלים הלכתיים בין הקרקעות השונות): (הקדושה הראשונה שבה תחום קרקע אחד שונה מחברו הוא ש) **ארץ ישראל מקודשת מכל הארצות. ומה היא קדושתה?** (באיזה מצוות בא לידי ביטוי הבדל הקדושה שבין א"י וחו"ל?) **שמביאים ממנה** (מהגידולים שלה את קרבן) **העומר** (בפסח) **והבכורים ושתי הלחם** (בשבועות) **מה שאין מביאים כן מכל הארצות** (שאין תבואתן כשרה לקרבנות אלו):

במדרש מבואר שכמו שלאדם יש טבור שדרכו הוא ניזון ברחם אימו, כך ארץ ישראל היא מרכז העולם וטבורו, וכל העולם ניזון מבחינה רוחנית דרך שפע שמגיע דרך א"י. באותו אופן ירושלים באמצע א"י, בית המקדש באמצע ירושלים, ההיכל באמצע המקדש, הארון באמצע ההיכל ואבן השתייה שממנה הושתת העולם לפני ההיכל.

**קידושין, פרק א', משנה ט':**

**כל מצוה שהיא תלויה בארץ** (שקיום המצווה קשור ישירות לקרקע ולגידוליה ומכונה 'חובת הקרקע', כגון תרומות ומעשרות, שביעית וכו') **אינה נוהגת אלא בארץ.** (וכל מצווה) **ושאינה תלויה בארץ** (שאינה קשורה לקרקע והפירות אלא לבני האדם ומכונה 'חובת הגוף', כגון שבת, תפילין, ברית מילה וכו') **נוהגת בין בארץ בין בחוצה לארץ** (ואפילו אם כתוב בתורה לפני המצווה 'כי יביאך אל הארץ' אם מעשה המצווה לא קשור לארץ או לפירות חייבים לקיים מצווה זו גם בחו"ל). **חוץ מן הערלה** (האיסור ליהנות מן העץ בשלושת השנים הראשונות) **וכלאים** (האיסור לזרוע כמה סוגי זרעים ביחד, שלמרות שאלו מצוות שהן חובת הקרקע חובה לשמור על דיני ערלה גם בחו"ל מדאורייתא וחובה לשמור על כלאיים מדרבנן.). **רבי אליעזר אומר: אף מן החדש** (גם האיסור לאכול מתבואה חדשה לפני הבאת קרבן העומר הוא חובת הקרקע ובכל זאת הוא חל גם בחו"ל מדאורייתא. הלכה כדעת רבי אליעזר).

**הרמב"ם** מסביר שחיוב תרומות ומעשרות מדאורייתא הוא רק בארץ ישראל ורק בזמן שרוב ישראל בארצם ('ביאת כולכם'). מה שהיה בימי עזרא, שבאו מקצת ישראל לארצם, חייב אותם רק מדרבנן. **הרב זווין** מדגיש על פי דברים אלה את גודל הקמת מדינת ישראל, שמאפשרת להחזיר את רוב ישראל לארצם ולגלות את קדושת א"י.

**ביכורים, פרק א', משנה י':**

**ואלו** (הפירות והזמנים שאנשים) **מביאין** (לבית המקדש ביכורים) **וקורין** (את פרשיית הבאת ביכורים): (מי שהגיע) **מן העצרת** (שבועות) **ועד החג** (סוכות), **משבעת המינים, מפירות** (שגדלו באיזור) **שבהרים** (שהם טעימים במיוחד), **מתמרות** (תמרים) **שבעמקים** (שהם המשובחים), **ומזיתי שמן מעבר הירדן** (המזרחי, ולמרות שאין זו הארץ שכונתה 'זבת חלב ודבש' היא ניתנה לנו מהקב"ה ואפשר להביא ממנה. מפירות אחרים ובזמנים אחרים אפשר להביא ביכורים, אבל אין להם מספיק חשיבות כדי לקרוא עליהם את פרשיית הבאת ביכורים). **רבי יוסי הגלילי אומר: אין מביאין בכורים מעבר הירדן** (מפני) **שאינה ארץ זבת חלב ודבש** (ואין הלכה כרבי יוסי הגלילי):

**הרמב"ם** מדגיש שהבאת ביכורים קשורה למידת הענווה, כי האדם מודיע שכל מה שיש לו הוא מהקב"ה וזוכר זאת גם בתקופות השפע, כשיש לו הרבה פירות. עיקרון זה, להזכיר לאדם דווקא בתקופות הטובות את הצורך להכיר בכך שהכול מאת ה', בא לידי ביטוי פעמים רבות בתורה כדי למנוע מהאדם להתגאות.

**חלה, פרק א', משנה א':**

**חמשה דברים** (מיני גידולי קרקע) **חייבים** (בהפרשת) **בחלה** (אם עשו מהם בצק שמיועד להכנת לחם, עוגיות וכו', והוא בכמות משמעותית): **החטים, והשעורים, והכוסמין, ושבולת שועל, ושיפון** (מפני שמינים אלה כשרים להכין מהם בפסח לחם עוני, מצה, ולכן הם כלולים בפסוק שמצווה על הפרשת חלה - 'והיה באכלכם מלחם הארץ תרימו תרומה'). **הרי אלו חייבין בחלה, ומצטרפין** (מינים אלו) ז**ה עם זה** (שאם הכינו עיסה שהכמות שלה חייבת בחלה מכמה מינים מתוך מינים אלה ביחד יש חובה להפריש חלה), **ואסורין** (מינים אלה באיסור) **בחדש מלפני הפסח** (אסור לאכול מהם לפני הבאת העומר, וכמו כן אסור גם) **ומלקצור מלפני העומר** (כדי שקרבן העומר יובא מהקציר הראשון של התבואה החדשה), **ואם** (מינים אלה) **השרישו** (נזרעו והספיקו להצמיח שורשים עוד) **קודם לעומר - העומר מתירן, ואם לאו** (שלא הספיקו להשריש לפני הקרבת העומר) **אסורין עד שיבא העומר הבא**:

**חלה, פרק ג', משנה י':**

**ניתאי איש תקוע** (ששם גר) **הביא חלות** (לכוהנים כדי שיאכלום בטהרה ונעשו מתבואה שגדלה) **מביתר** (מקום בחו"ל) **ולא קבלו ממנו. אנשי אלכסנדריא** (עיר במצרים) **הביאו חלותיהן מאלכסנדריא ולא קבלו מהם** (אלא שרפו את החלות עם החמץ בפסח, וכך מצד אחד לא אכלו אותם ומצד שני לא גרמו באופן בולט זלזול בהן)**. אנשי הר צבועים** (שליד לוד) **הביאו** (פירות) **בכוריהם קודם עצרת** (שבועות) **ולא קבלו מהם**  (אלא החזירום להם)**, מפני הכתוב שבתורה 'וחג הקציר** (שבועות שבו מביאים את) **בכורי מעשיך אשר תזרע בשדה'** (כי בחג שבועות מביאים פעם ראשונה למקדש קרבן מהחדש, ומכאן שאין להביא ביכורים לפני חג השבועות)**:**

**חלה, פרק ד', משנה יא':**

**בן אנטינוס העלה** (בהמות) **בכורות מבבל** (לא"י, כדי שיאכלום הכוהנים בטהרה) **ולא קבלו ממנו** (כי יש השוואה בין מעשר פירות לבכור בהמה, ורק ממקום שמביאים מעשר מביאים בכור). **יוסף הכהן הביא בכורי יין ושמן** (לבית המקדש) **ולא קבלו ממנו** (הסבר א': כי לביכורים מביאים רק מפירות שנועדו לאכילה ולא מפירות שנועדו מלכתחילה למשקה. הסבר ב': גם מפירות שנועדו לאכילה לא מביאים אם עשו מהם משקה).  **אף הוא העלה את בניו ובני ביתו לעשות פסח קטן** (פסח שני ב-יד' אייר) **בירושלים והחזירוהו** (כי הקטנים לא חייבים בפסח שני או כי נשים לא חייבות בפסח שני. חכמים סברו שאם ירשו לבני ביתו לחגוג את הפסח יחשבו שאר העם שכך הלכה וחששו) **שלא יקבע הדבר חובה** (בעיני שאר העם). **אריסטון הביא בכוריו מאפמיא** (מקום בסוריא, שבתקופת דוד המלך היה תחת שלטון עם ישראל) **וקבלו ממנו, מפני שאמרו** (חכמים שמבחינת הגדרת ארץ ישראל לדיני ביכורים) **הקונה** (שדה) **בסוריא** (נחשב) **כקונה בפרוור** (מגרש) **שבירושלים** (שלשני המקומות יש את אותה הגדרה הלכתית. הגדרה זו היא דווקא בדיני ביכורים שמביאים אותם לירושלים. בדיני תרומות ומעשרות שהכוהנים הולכים אל בעל השדה ומקבלים ממנו חששו שאם יפרישו תרומות ומעשרות גם בסוריא הכוהנים יצאו לשם, ולכן הגדירו שסוריא פטורה ממעשרות)**:**

**כתובות, פרק יג', משנה יא':**

**הכל מעלין** (יש להם זכות לכפות על שאר בני ביתם לעלות) **לארץ ישראל** (אפילו אם העיר שאליה עולים פחות יפה, יש בה יותר גויים וכו'), **ואין הכל מוציאין** (אין זכות למישהו לכפות על בני ביתו לצאת מארץ ישראל, ואפילו אם המקום שאליו יעברו הוא יותר יפה, סביבה יותר דתית וכו'. כמו כן) **הכל מעלין לירושלים ואין הכל מוציאין, אחד האנשים** (שהאיש רשאי לומר לאשתו 'אני עולה לארץ ישראל' והיא תחליט אם היא באה איתו או שהיא תקבל גט בלי תשלום כתובה) **ואחד הנשים** (שזכות האישה לומר 'אני עולה לארץ ישראל' והבעל יחליט אם הוא בא איתה או שהוא מגרש אותה ונותן לה כתובה)**. נשא** (אדם) **אשה בארץ ישראל וגירשה בארץ ישראל נותן לה ממעות ארץ ישראל** (ואין זכות לאישה לבקש מטבעות בסכום שבכתובה אבל גדולים יותר, למרות שבקפוטקיא אותו מטבע שוקל יותר). **נשא אשה בארץ ישראל וגירשה בקפוטקיא נותן לה ממעות ארץ ישראל** (כי שם היה הסכם הנישואין ואין האישה יכולה לכפות את האיש לשלם יותר). **נשא אשה בקפוטקיא וגירשה בארץ ישראל נותן לה ממעות ארץ ישראל** (מפני מעלת ארץ ישראל זכותו לתת לה 'פחות'). **רבן שמעון בן גמליאל אומר (**שאם נשא אישה בקפוטקיא וגירשה בא"י) **נותן לה ממעות קפוטקיא** (כי זה מה שסיכמו ביניהם וזה החוב שחל עליו מהתורה). **נשא אשה בקפוטקיא וגירשה בקפוטקיא נותן לה ממעות קפוטקיא:**

**החתם סופר** מדגיש שמוכח ממשנתנו שישיבת ירושלים חשובה יותר מישיבה בשאר ארץ ישראל. עוד הוא מדגיש שהמשנה לא מדברת דווקא על תקופה שבה המצוות התלויות בארץ מתקיימות. עובדה זו מוכיחה שארץ ישראל חשובה יותר בפני עצמה, גם אם כרגע לא מתקיימות בה מצוות נוספות. סיבת הקדושה של א"י וירושלים היא השראת השכינה שיש בהם תמיד יותר מבשאר מקומות.

**בבא קמא, פרק ז', משנה ז':**

**אין מגדלין בהמה דקה** (עיזים וכו') **בארץ ישראל** (מפני שבהמות אלה אוכלות מהתבואה בשדות וגורמות נזקים). **אבל מגדלין** (בהמות אלה) **בסוריא** (ארצות שכבש דוד, ומפני שהן פחות חשובות מרשים למגדלים לקחת סיכון ובמידה והבהמה תזיק הם ישלמו). **ובמדברות** (אזורים שאין בהם בני אדם ושדות) **שבארץ ישראל. אין מגדלין תרנגולים** (שדרכם לנקר באשפה ולהעביר דברים ממקום למקום) **בירושלם מפני** (בשר) **הקדשים** (שאסור לטמא אותו וחוששים שמא התרנגול ימצא באשפה עצם טמאה ויעביר אותה למקום שבו היא תיגע בבשר קדוש)  **ולא** (יגדלו את התרנגולים) **כהנים בארץ ישראל מפני הטהרות** (מתנות הכהונה הטהורות שהם קיבלו ואסור שיטמאו כנ"ל). **אין מגדלין חזירים בכל מקום** (מפני שבזמן המצור על ירושלים היו משלמים לאלה שבחוץ שיאפשרו להכניס כבשים לקרבן, ויום אחד הם הכניסו חזיר במקום כבש ובאותו זמן קיללו חכמים את מי שיגדל חזיר). **לא יגדל אדם את הכלב** (מפני שהוא נושך, נובח ומבהיל, ועלול לגרום לאישה להפיל את העובר), **אלא אם כן היה קשור בשלשלת. אין פורסין** (מפזרים) **נישבים** (מיכלים למלכודת) **ליונים אלא אם כן היה רחוק** (מיכל המלכודת) **מן הישוב** (שבו יש אנשים שמגדלים יונים שלהם) **שלשים ריס** (כארבע קילומטר, כדי שלא יתפסו יונים פרטיות במלכודת, אלא רק יוני הפקר)**:**

בספר **כפתור ופרח** מודגש שגם בתקופה שלא נוהגות המצוות התלויות בארץ האיסורים שבמשנה חלים. האידיאל ליישב את הארץ ולגור בה בצורה נאותה עומד בפני עצמו ולא קשור דווקא למצוות. אפילו כאשר ארץ ישראל בשליטת גויים יש לנו מצווה לעשותה נאה.